<classify> JAMHURI ya Watu wa Cuba imepongezwa kwa kuendelea kuiunga mkono Zanzibar katika kuimarisha sekta ya afya na kuelezwa haja ya kutoa nafasi za masomo ya udaktari bingwa kwa madaktari wa Zanzibar. Rais wa Zanzibar na Mwenyekiti wa Baraza la Mapinduzi, Dk Ali Mohamed Shein aliyasema hayo jana wakati alipozungumza na Naibu Waziri wa Kwanza wa Wizara ya Mambo ya Nje ya Jamhuri ya Watu wa Cuba, Marcelino Gonzalez, Ikulu mjini Zanzibar. Katika mazungumzo hayo, Rais Shein alizipongeza juhudi zinazoendelea kuchukuliwa na Cuba katika kuimarisha uhusiano na ushirikiano wa kihistoria uliopo, ikiwa ni pamoja na kuiunga mkono Zanzibar katika sekta za maendeleo ikiwemo sekta ya afya. Alisema Zanzibar inathamini uhusiano uliopo hasa katika sekta ya afya ambapo nchi hiyo inashirikiana na Zanzibar kusomesha madaktari ambapo tayari kuna madaktari 15 wa Zanzibar wanasoma nchini humo katika Chuo Kikuu cha Mantanzas. Kutokana na juhudi hizo, Dk.Shein alieleza haja ya kuendelezwa uhusiano zaidi na Cuba kutoa nafasi ya masomo ya udaktari bingwa kwa madaktari wa Zanzibar, hasa ikizingatiwa kuwa Chuo Kikuu cha Taifa cha Zanzibar SUZA kimeshaanza kutoa wahitimu wa fani hiyo. Aidha, aliipongeza Cuba kwa kuendelea kushirikiana na Zanzibar kwani pande mbili hizo zina historia kubwa hasa ikizingatiwa kuwa nchi hiyo ni miongoni mwa nchi za kwanza kuyatambua Mapinduzi matukufu ya Zanzibar ya Januari 12, mwaka 1964. Dk. Shein alitumia fursa hiyo kueleza mafanikio makubwa yaliyofikiwa na Cuba katika sekta ya utalii hasa katika eneo la Ukanda wa Utalii unaojulikana kwa jina la Varadero, ambao una vivutio kadhaa vya kitalii zikiwemo hoteli za kisasa za hadhi ya juu, maeneo ya kihistoria na fukwe za kuvutia. Pamoja na hayo, alisema Cuba na Tanzania ikiwemo Zanzibar ni marafiki wa damu ambapo urafiki wao huo umekuwa ukiimarika kila uchao, hivyo kuna kila sababu za kuuimarisha zaidi kwa manufaa ya pande zote mbili.Naye, Naibu Waziri wa Kwanza wa Wizara ya Mambo ya Nje wa Cuba, Marcelino alieleza jinsi nchi yake inavyofarajika na uhusiano na ushirikiano wa kihistoria uliopo kati yake na Zanzibar na kuahidi kuuendeleza. Naibu Waziri huyo ambaye alifuatana na Balozi wa Cuba nchini, Profesa Lucas Hernades alisema ujio wake hapa Zanzibar umezidi kutoa fursa ya kuendelezwa kwa ushirikiano katika sekta za maendeleo ambapo umeweza kuwakutanisha na viongozi kadhaa na hatimaye kujadiliana juu ya sekta hizo.Alisema kuwa miongoni mwa sekta hizo ni sekta ya afya, elimu, utalii, kilimo na biashara ambapo alisisitiza kuwa iwapo uhusiano zaidi utaendelezwa kupitia sekta hizo mafanikio zaidi yataendelea kupatikana kwa pande zote mbili.  <topic>: KITAIFA 